b'\n_START_ARTICLE_\nCharles Gavan Duffy\n_START_PARAGRAPH_\nCharles Gavan Duffy (12. huhtikuuta 1816 Monaghanin kreivikunta, Irlanti \xe2\x80\x93 9. helmikuuta 1903 Nizza, Ranska) oli irlantilainen nationalisti ja yksi Nuori Irlanti -liikkeen johtajista. Siirrytty\xc3\xa4\xc3\xa4n my\xc3\xb6hemmin Australiaan h\xc3\xa4nest\xc3\xa4 tuli siell\xc3\xa4 merkitt\xc3\xa4v\xc3\xa4 poliitikko ja lopulta Victorian osavaltion p\xc3\xa4\xc3\xa4ministeri._NEWLINE_Duffy, jolla oli lakimiehen koulutus, perusti vuonna 1842 kansallismielisen The Nation -lehden yhdess\xc3\xa4 Thomas Davisin ja John Blake Dillonin kanssa. Heist\xc3\xa4 tuli pian Irlannin itsen\xc3\xa4isyytt\xc3\xa4 tavoitelleen Nuori Irlanti -ryhm\xc3\xa4n johtajia ja The Nationista kyseisen suuntauksen p\xc3\xa4\xc3\xa4-\xc3\xa4\xc3\xa4nenkannattaja. Duffy oli katolilainen, kun taas Davis oli protestantti. Nuori Irlanti tuki alun perin Daniel O\xe2\x80\x99Connellin repeal-liikett\xc3\xa4, joka t\xc3\xa4ht\xc3\xa4si Irlannin ja Ison-Britannian unionin kumoamiseen, mutta my\xc3\xb6hemmin nuoret radikalisoituivat ja ajautuivat erimielisyyksiin v\xc3\xa4kivaltaa vastustaneen O\xe2\x80\x99Connelin kanssa. Duffy tuomittiin vuonna 1844 kansankiihotuksesta vankeuteen ja h\xc3\xa4net vangittiin uudelleen hieman ennen Nuoren Irlannin johtajien nostattaman ep\xc3\xa4onnistuneen kapinan puhkeamista elokuussa 1848. H\xc3\xa4nt\xc3\xa4 syytettiin maanpetoksesta ja h\xc3\xa4nt\xc3\xa4 pidettiin vankina seuraavaan vuoteen. Vuonna 1852 h\xc3\xa4net valittiin Ison-Britannian parlamenttiin Wexfordin New Rossista. Duffy onnistui kokoamaan parlamentin irlantilaisista edustajista noin 50 edustajan suuruisen riippumattoman oppositioryhm\xc3\xa4n, joka julisti vastustavansa jokaista hallitusta, joka ei tukisi Irlannin maanvuokraajien liiton vaatimuksia. Liiallinen ryhm\xc3\xa4kuntaisuus kuitenkin haittasi Duffyn politiikkaa, ja j\xc3\xa4\xc3\xa4ty\xc3\xa4\xc3\xa4n ilman Irlannin vaikutusvaltaisen papiston tukea h\xc3\xa4n vet\xc3\xa4ytyi kotimaansa politiikasta vuonna 1855._NEWLINE_Duffy muutti vuonna 1856 Australiaan ja toimi asianajajana Melbournessa. H\xc3\xa4net valittiin jo samana vuonna Victorian siirtokunnan edustajainhuoneeseen ja nimitettiin seuraavana vuonna Victorian yleisten t\xc3\xb6iden ministeriksi. H\xc3\xa4n pyrki edist\xc3\xa4m\xc3\xa4\xc3\xa4n t\xc3\xa4rke\xc3\xa4\xc3\xa4 maalakia. Vuosina 1871\xe2\x80\x931872 Duffy toimi Victorian p\xc3\xa4\xc3\xa4ministerin\xc3\xa4 ja 1877\xe2\x80\x931880 edustajainhuoneen puhemiehen\xc3\xa4. H\xc3\xa4net ly\xc3\xb6tiin 1873 ritariksi. Duffy palasi vuonna 1880 Eurooppaan ja asui loppuik\xc3\xa4ns\xc3\xa4 Nizzassa kirjoittaen muistelmiaan ja muita Irlannin l\xc3\xa4hihistoriaa k\xc3\xa4sittelevi\xc3\xa4 teoksia. Niihin lukeutuvat muun muassa Young Ireland, a fragment of Irish history 1840\xe2\x80\x9350 (1880), Four years of Irish history 1845\xe2\x80\x9349 (1883), The League of North and South 1850\xe2\x80\x9354 (1886) ja My life in two hemispheres (1898). H\xc3\xa4nen teoksensa muodostavat merkitt\xc3\xa4v\xc3\xa4n l\xc3\xa4hteen Irlannin 1800-luvun puoliv\xc3\xa4lin historiaan.'